作者:林正大
標題:摸魚兒
內容:泛松江、水遙山碧，清寒微動秋浦。霜雲霽色橫無際，別鵠驚鴻無數。朝又暮。聽牧笛長吹，隱隱漁榔度。騷人才子。既覽物興懷，浮游塵外，嘯傲劇清思。人間世。擾擾榮途要路。瀛洲瓊館安所。軒裳何似漁蓑興，蕭散龍游鶴渚。須歸去。辦雙槳孤帆，雲月和煙雨。江湖伴侶。趁社橘初黃，汀葭餘翠，成我蓴鱸趣。